NDBV vra aksie teen vervoer van lewende haweMarcelle Meredith, uitvoerende hoof van die NDBV (Foto: Jacques Naude/African News Agency/ANA) Die Nasionale Dierebeskermingsvereniging (NDBV) het ŉ beroep op die regering gedoen om ŉ standpunt in te neem teen dieremishandeling wanneer diere lewend op see uitgevoer word. “Die Suid-Afrikaanse regering het die mag om ŉ einde te bring aan dié verskeping; hulle het ŉ verantwoordelikheid om seker te maak dat welsyn ŉ prioriteit geniet, veral in die lig van ons sukses onlangs in die hooggeregshof wat betref die uitreik van permitte,” het Marcelle Meredith, uitvoerende direkteur van die NDBV, gesê. Die NDBV versoek al ook die afgelope 10 jaar dat regulasies vir die uitvoer van lewende diere op die see deur die regering goedgekeur moet word kragtens artikel 10 van die Wet op Dierebeskerming. “Hierdie versoeke het op dowe ore geval.” Meredith het gesê die organisasie het ook al verskeie kere versoek dat die vereistes van die ontvangerland se permitte bekend gemaak moet word, maar die regering en die uitvoermaatskappy is nie bereid om die regulasies te verskaf nie. “Dit is hoog tyd dat die regering dit onwettig verklaar om diere lewend op die see uit te voer na enige bestemming waar die reis langer as sewe dae duur en onder sulke haglike toestande. ŉ Reis na die Midde-Ooste duur ongeveer drie weke.” Volgens ŉ verklaring deur die verskepingsmaatskappy Al Mawashi (Edms) Bpk, is die reis slegs 16 dae lank. “Dit sluit nie die dae in die Suid-Afrikaanse hawe in waar die diere gelaai word of drie Midde-Oosterse hawens in waar hulle afgelaai word nie.” Meredith het gesê die vragskip Al Shuwaikh spandeer, volgens Australiese regeringsdokumente, ongeveer twee dae in elke hawe in warm weerstoestande. Al Mawashi het ook vrektestatistieke bekend gemaak vir hul beste “buite somer”-verslae. “Volgens verslae wat bekom is van die Australiese regering word honderde vermiste skape nie as vrektes beskou nie. Al Mawashi voer aan hulle duld nie swak behandeling van lewende hawe in enige deel van die verskaffingsketting in enige land waar hy handel dryf nie, en tog is hulle trots daarop om die statistiek bekend te maak wat dui op nagenoeg ŉ duisend vrektes aan boord hul skip in slegs vier reise in die ‘buite somer’-maande – en vrektes is nie die enigste teken van die welsyn van die diere nie.” In November 2017 was daar 712 vrektes op een reis van die Al Shuwaikh – dit is ongeveer 29 diere wat per dag aan boord gevrek het. Ongeveer 198 skape word vermis. Die duur van die reis was 24 dae. In Junie 2018 is 609 vrektes aangemeld op ŉ reis van 30 dae – dit is 20 diere per dag. En in September 2018 is 658 vrektes aangemeld op ŉ reis van 24 dae – dit is 27 diere per dag met 38 skape wat vermis word. “Al Mawashi voer aan hulle het deursigtig opgetree, en tog het hulle nie al hul statistiek bekend gemaak nie – veral nie die statistiek vir die somermaande nie. Die NDBV het ŉ lasbrief bekom om die maatskappy se voerkraal in die Oos-Kaap te deursoek. Die NDBV het twee waarskuwings uitgereik kragtens die Wet op Dierebeskerming vir die versuim om skuiling te bied vir die skape wat by die voerkraal gehou word.” Meredith het gesê die maatskappy se bewering, dat hy aan hoë standaarde voldoen, is nietig verklaar deur ŉ verdoemende beëdigde verklaring wat deur een van die wêreld se mees ervare veeartse saamgestel is. “Die Australiese Maritieme Veiligheidsowerheid (Amsa) sal teen 31 Desember 2019 die gebruik van dubbelverdiepingskepe om diere mee te vervoer, uitfaseer. Die Al Shuweikh sal dus nie meer in Australiese water mag vaar nie, aangesien die Al Mawashi geen poging aangewend het om die skip te wysig nie.” Die NDBV het ŉ veldtog van stapel gestuur teen die uitvoer van lewende hawe op die see en meer as 50 000 persone het reeds dié petisie onderteken. “Die NDBV glo dat die uitvoer van lewende hawe op see om geslag te word, heeltemal onaanvaarbaar en onnodig is. Suid-Afrika moet ŉ standpunt inneem teen dié afskuwelike en onnodige praktyk en eerder die vleis uitvoer. Dit beteken dat die diere nie onnodig sal ly nie en sal ook die land se sukkelende ekonomie ondersteun,” het Meredith bygevoeg.